LV Eiropas Savienības Oficiālais Vēstnesis C 228/8

Maznozīmīga grozījuma apstiprināšanas pieteikuma publikācija saskaņā ar Eiropas Parlamenta un Padomes Regulas (ES) Nr. 1151/2012 53. panta 2. punkta otro daļu

(2016/C 228/04)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Eiropas Parlamenta un Padomes Regulas (ES) Nr. 1151/2012 (2) 53. panta 2. punkta otro daļu

BRISIGHELLA

ES Nr.: IT-PDO-0217 - 01379 – 2.10.2015.

ACVN ( X ) AĢIN ( ) TGĪ ( )

1. Pieteikuma iesniedzēja grupa un tās likumīgās intereses

Consorzio Olio DOP “BRISIGHELLA” Via Roma, 44 48013 Brisighella (RA) ITALIA Tālr. +39 054681103 – Fakss +39 054681497 E-pasts: info@brisighelladop.it

2. Dalībvalsts vai trešā valsts

Itālija

3. Produkta specifikācijas punkts, uz kuru attiecas grozījums vai grozījumi

— ☒ Produkta apraksts — ☐ Izcelsmes apliecinājums — ☒ Ražošanas metode — ☐ Saikne — ☒ Marķējums — ☒ Cita: Iepakojums; atsauču uz valsts tiesību aktiem svītrošana; frāzes “denominazione di origine controllata” – “kontrolēts cilmes vietas nosaukums” aizstāšana.

4. Grozījuma vai grozījumu veids

— ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments nav jāgroza — ☐ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ publicētais vienotais dokuments ir jāgroza — ☒ Ar reģistrētu ACVN vai AĢIN apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts — ☐ Ar reģistrētu GTĪ apzīmēta produkta specifikācijas grozījums, kurš uzskatāms par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu

5. Grozījums vai grozījumi

Produkta apraksts

Specifikācija ir pieskaņota spēkā esošajiem Kopienas tiesību aktiem, paredzot tipisko deskriptoru vidējās vērtības saskaņā ar Komisijas Regulā (EK) Nr. 796/2002 (3) noteikto metodi un svītrojot iepriekšējo analīzes metodi, kas vairs nav aktuāla. Tādēļ ir nedaudz grozītas dažu produkta raksturīgo īpašību definīcijas, papildinot un precizējot īpašības, kas minētas kopā ar reģistrācijas pieprasījumu iesniegtajā produkta specifikācijā: smarža no vidēji līdz intensīvi augļainai ar nepārprotamām zāles un/vai zaļu dārzeņu niansēm ir grozīta šādi: “vidēja līdz intensīva augļaina olīvu smarža (vidējā vērtība > 3), kas sajaucas ar artišoku aromātu un zāles un tomāta niansēm”; garša, kam spēkā esošajā specifikācijā jābūt augļainai ar nelielu rūgtumu un nelielu vai vidēju pikantumu, ir grozīta šādi: “vidēja līdz intensīva augļaina olīvu garša (vidējā vērtība > 3) ar vidēju līdz intensīvu (vidējā vērtība > 3) rūgtumu un pikantumu”. Šīs smaržas un garšas ir līdzīgas īpašībām, kas bija aprakstītas kopā ar ACVN reģistrācijas pieprasījumu iesniegtajā specifikācijā.

Turklāt ir svītrots šāds teksts:

— oleīnskābes un linolskābes attiecības vērtība, kam spēkā esošajā specifikācijā jābūt no 10 līdz 20: oleīnskābes vērtības samazināšana neizbēgami ietekmē šo attiecību,

— kampesterīna un stigmasterīna attiecības vērtība, kam jābūt starp 1,7 un 1,4, un kampesterīna un delta 5-avenasterīna attiecības vērtība, kurai jābūt starp 0,25 un 0,60.

Šīs attiecības tika noteiktas kā parametri, ko izmanto, lai garantētu eļļas izcelsmi, bet šobrīd šie parametri vairs nenodrošina ar ACVN Brisighella apzīmētās neapstrādātās augstākā labuma olīveļļas izcelsmi un kvalitāti.

K270 vērtība ir samazināta no maksimālās vērtības 1,60, kā noteikts pašlaik spēkā esošajā specifikācijā, kas faktiski bija kļūdaina, līdz maksimālajai vērtībai 0,20 saskaņā ar tiesību aktiem par neapstrādātas augstākā labuma olīveļļas raksturīgajām īpašībām (Regulas (EK) Nr. 796/2002 I pielikums).

Kopējā maksimālā skābuma vērtība, kas izteikta kā oleīnskābe, ir samazināta no 0,5 % uz 0,3 %. Ņemot vērā to, ka ar ACVN Brisighella apzīmētā eļļa nekad nepārsniedz 0,3 % vērtību, šis samazinājums piemērots, lai saglabātu optimālu kvalitāti.

Tādā pašā nolūkā ir pievienots minimālais vajadzīgais polifenolu saturs 200 ppm apmērā vai lielāks (mg no tirosola uz kg-1 eļļas), pamatojoties uz zinātnisko analīzi, kurā izmantota oficiālā metode “Biofenolu noteikšana olīveļļās ar augstas izšķirtspējas šķidrumhromatogrāfiju (HPLC)”, ko apstiprinājusi Starptautiskā Olīvu padome (SOP/T. 20/Dok. Nr. 29).

Oleīnskābes saturs ir samazināts no 75 % uz 74 %. Kā aprakstīts Emīlijas-Romanjas reģiona Reģionālās novēršanas, vides un enerģētikas aģentūras (ARPA) ziņojumā, klimata pārmaiņu dēļ pēdējos gados ir ievērojami paaugstinājusies temperatūra. No 1987. līdz 2012. gadam temperatūra gadā pieauga vidēji par aptuveni 0,07 °C, paaugstinot vidējo gada temperatūru no 12,9 °C laikposmā no 1987. līdz 1996. gadam līdz 14,2 °C laikposmā no 2007. līdz 2012. gadam. Runājot tikai par vasaras mēnešiem, novērotais temperatūras pieaugums svārstās no 22,3 °C līdz 24 °C un vairāk (25,6 °C 2012. gadā). Šīs pārmaiņas ietekmē posmus, kādos olīvkoki pēc augļu aizmešanās sāk ražot eļļu, kā arī taukskābju biosintēzi. Karsts klimats var veicināt taukskābju desaturāciju, kā rezultātā pieaug linolskābes saturs un samazinās oleīnskābes saturs. Oleīnskābes satura robežvērtības samazināšana ar ACVN Brisighella apzīmētajai neapstrādātajai augstākā labuma olīveļļai neradītu nekādu viltošanas risku, jo pārējie parametri paliktu nemainīti. Jānorāda, ka jebkādi maisījumi ar citām eļļām, nevis olīveļļu, kas varētu ietekmēt oleīnskābes satura samazināšanos, neizbēgami novestu pie eļļas sastāva izmaiņām, bet tas nevarētu notikt, samazinot robežvērtību tikai par vienu procentpunktu.

Ir svītrota tiešā atsauce uz citu to ķīmiski fizikālo parametru atbilstību, kas nav konkrēti minēti ES tiesību aktos, jo šāda atsauce ir lieka: šie parametri ir jāievēro jebkurā gadījumā. Tāpat ir svītrota atsauce par to, ka Lauksaimniecības, pārtikas un mežsaimniecības politikas ministrija var pievienot papildu parametrus, jo tā attiecās uz valsts iepriekšējo praksi, kas vairs nav spēkā.

Visi šie grozījumi attiecas (un tikai daļēji) uz produkta nebūtiskām raksturīgajām īpašībām. Lielākajā daļā gadījumu šie grozījumi ir ieviesti saskaņā ar nozares ES tiesību aktu atjauninājumiem, kas pieņemti pēc ACVN Brisighella reģistrācijas. Pat ar nolūku ieviesto grozījumu gadījumā – diapazonu svītrošana, maksimālais skābums, oleīnskābes īpatsvars, polifenolu saturs – izmaiņas attiecas uz raksturīgām īpašībām, kas jebkurā gadījumā piemērojamas neapstrādātai augstākā labuma olīveļļai un kas nav specifiskas ACVN Brisighella olīveļļai, un uz Regulas (ES) Nr. 1151/2012 7. panta 1. punkta f) apakšpunkta i) punktā minēto saikni, tādējādi šie grozījumi joprojām jāuzskata par maznozīmīgiem saistībā ar Regulas (ES) Nr. 1151/2012 53. panta 2. punkta trešo daļu.

Ražošanas metode

Specifikācijā ir svītrots ražas novākšanas sākšanas datums, tā vietā ražas novākšana sasaistīta ar sezonu gaitu konkrētajā gadā un attiecīgi ar nogatavošanās sākšanu. Kopā ar reģistrācijas pieprasījumu nosūtītajā specifikācijā šis datums bija noteikts kā 5. novembris katru gadu. Ņemot vērā jau iepriekš izklāstīto par oleīnskābes satura grozīšanu, ir konstatēts, ka temperatūras paaugstināšanās dēļ šajā apgabalā olīvas nogatavojas aizvien agrāk, kā rezultātā 5. novembris tagad ir pārāk vēls datums. Reģistrācijas laikā olīvas patiešām sāka nogatavoties šajā datumā (ar zināmu pielaidi, kas laika gaitā samazinājās), līdz ražotāji bija spiesti pieprasīt specifikācijas pagaidu grozījumu, kas sākotnēji bija pagaidu un pēc tam tika ieviests kā pastāvīgs grozījums.

Pat šajā gadījumā, lai gan datums ir pārlikts uz priekšu, tas jāuzskata par maznozīmīgu grozījumu, jo tas neskar Regulas (ES) Nr. 1151/2012 53. panta 2. punktā uzskaitītos nosacījumus.

Marķējums

Tagad marķējumā var ietvert norādi par produkta labvēlīgo ietekmi uz veselību, proti, “olīveļļas polifenoli veicina asins lipīdu aizsardzību pret oksidatīvo stresu” – “labvēlīgā ietekme uz veselību panākama, dienā patērējot 20 g olīveļļas” (eļļām, kas satur vismaz 5 mg hidroksitirosola un tā atvasinājumus uz 20 g olīveļļas), jo neapstrādātai augstākā labuma olīveļļai Brisighella ir vajadzīgās raksturīgās īpašības, lai pamatotu šādu norādi. Šī norāde ir ietverta Regulā (ES) Nr. 432/2012, tādēļ to var izmantot saskaņā ar regulā paredzētajiem nosacījumiem.

Neviens no šiem grozījumiem nav starp Regulas (ES) Nr. 1151/2012 53. panta 2. punktā uzskaitītajiem nosacījumiem, tādēļ tie uzskatāmi par maznozīmīgiem.

Cits

Kopā ar reģistrācijas pieprasījumu nosūtītajā specifikācijā ir paredzēts, ka traukiem, ko izmanto ACVN Brisighella fasēšanai pirms pārdošanas, jābūt izgatavotiem no tumša stikla un jābūt šādos gramos vai mililitros izteiktos tilpumos: 100, 250, 500, 750, 1 000, 1 500, 2 000 un 5 000. Ir ieviests grozījums attiecībā uz izmantoto trauku veidu, atļaujot arī metāla traukus, un uz gramos vai mililitros izteiktajiem tilpumiem, atļaujot jebkādu formu, ja vien tilpums nepārsniedz 5 litrus.

Ir svītrotas atsauces uz 1993. gada 4. novembra Ministra dekrētu Nr. 573, jo tās vairs nav aktuālas.

Kopā ar reģistrācijas pieprasījumu nosūtītajā specifikācijā bija kļūdaini ietverts apzīmējums “kontrolēts cilmes vietas nosaukums”, kas aizstāts ar pareizo apzīmējumu: “aizsargāts cilmes vietas nosaukums”.

Jebkurā gadījumā iepriekš izklāstītie grozījumi nav starp Regulas (ES) Nr. 1151/2012 53. panta 2. punktā uzskaitītajām kategorijām, tādēļ tie uzskatāmi par maznozīmīgiem.

6. Produkta atjaunināta specifikācija (tikai ACVN un AĢIN)

https://www.politicheagricole.it/flex/cm/pages/ServeBLOB.php/L/IT/IDPagina/3335

VIENOTS DOKUMENTS

BRISIGHELLA

ES Nr.: IT-PDO-0217 - 01379 – 2.10.2015.

ACVN ( X ) AĢIN ( )

1. Nosaukums vai nosaukumi

Brisighella

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļas un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

Piegādājot tirdzniecībā ar ACVN Brisighella apzīmēto neapstrādāto augstākā labuma olīveļļu, tai jābūt turpmāk uzskatītajām raksturīgajām īpašībām.

Krāsa: smaragdzaļa ar zeltītu atspīdumu.

Smarža: vidēja līdz intensīva augļaina olīvu smarža (vidējā vērtība > 3), kas sajaucas ar artišoku aromātu un zāles un tomāta niansēm.

Garša: vidēja līdz intensīva augļaina olīvu garša (vidējā vērtība > 3) ar vidēju līdz intensīvu (vidējā vērtība > 3) rūgtumu un pikantumu.

Kopējais maksimālais skābums, kas izteikts oleīnskābes ekvivalentā un masas attiecībās, nepārsniedz 0,3 g uz 100 g eļļas.

Peroksīda skaitlis: ≤ 13 Meq O2v/Kg

K232: ≤ 2,20

K270: ≤ 0,20

Linolskābe: ≤ 8 %

Oleīnskābe: ≥ 73 %

Minimālais polifenolu saturs: ≥ 200 ppm apmērā vai lielāks (tirosola mg uz kg eļļas), pamatojoties uz zinātnisko analīzi, kurā izmantota oficiālā metode “Bifenilu noteikšana olīveļļās ar augstas izšķirtspējas šķidruma hromatogrāfiju (HPLC)”, ko apstiprinājusi Starptautiskā Olīvu padome (SOP/T. 20/Dok. Nr. 29).

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

ACVN Brisighella jāražo no Nostrana di Brisighella šķirnes olīvām, kam jāaizņem vismaz 90 % no olīvu birzēm. Olīvu birzēs var būt citas šķirnes ar nosacījumu, ka to īpatsvars nepārsniedz 10 %.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi dažādie ražošanas procesa posmi (audzēšana, novākšana un olīvu spiešana) jāveic noteiktajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Lai saglabātu produkta specifiskās raksturīgās īpašības visos ražošanas posmos un garantētu eļļas kvalitātes uzturēšanu, neapstrādātā augstākā labuma olīveļļa Brisighella ir jāpilda pudelēs vai jāfasē ražošanas vietā, kā aprakstīts ražošanas specifikācijas 3. pantā. Lai to piegādātu patēriņam, neapstrādātā augstākā labuma olīveļļa Brisighella ir jāfasē tumša stikla vai metāla traukos, kuru tilpums nepārsniedz piecus litrus.

3.6. Ar reģistrēto nosaukumu apzīmētā produkta marķēšanas īpašie noteikumi

Aizsargātais cilmes vietas nosaukums Brisighella uz marķējuma jānorāda skaidrā un neizdzēšamā drukā un krāsā, kas spēcīgi kontrastē ar marķējuma krāsu, kā arī tā, lai to varētu skaidri atšķirt no pārējās marķējumā sniegtās informācijas. Marķējumā jānorāda to olīvu ievākšanas gads, no kurām izspiesta eļļa.

Marķējumā ir atļauts izmantot saimniecību, īpašumu un fermu nosaukumus un atsauci uz fasēšanu olīvu audzēšanas saimniecībā vai olīvu audzēšanas saimniecību asociācijā, kas atrodas izgatavošanas vietā, ja produkts ir ražots tikai un vienīgi no olīvām, kuras ievāktas no attiecīgajai saimniecībai piederošajām olīvu birzēm un ja eļļa ir iegūta un fasēta saimniecībā.

4. Ģeogrāfiskā apgabala īsa definīcija

Olīvām, ko izmanto ar ACVN Brisighella apzīmētās neapstrādātās augstākā labuma olīveļļas ražošanā, ir jābūt izaudzētām Ravennas un Forlī provinces teritorijā, kuras ir piemērotas tādas eļļas ražošanai, kam ir šajā produkta specifikācijā noteiktās raksturīgās īpašības un kvalitāte.

Šis apgabals ietver šādu pašvaldību visu vai daļu administratīvās teritorijas: Brisighella, Faenza, Riolo Terme, Casola Valsenio un Modigliana.

5. Saikne ar ģeogrāfisko apgabalu

Ģeogrāfiskajam apgabalam ir ļoti būtiska ietekme uz ACVN Brisighella paredzēto olīvu audzēšanu. Ir divi galvenie faktori, kas šajā apgabalā ļauj audzēt olīvas:

1) siltā gaisa pieplūdums ielejās no dienvidiem (jo šī ir zemākā no Apenīnu kalnu grēdām, salīdzinot ar tām, kas atrodas ārpus šā ACVN ražošanas apgabala) izkliedē ielejās radušās dūmakas līdzenumu virzienā ārpus ACVN apgabala;

2) ACVN ražošanas apgabalu divās daļās sadala krīta grēda, kas pazīstama kā La Vena dei Gessi Romagnola (Romagnola krīta dzīsla) un kas, pateicoties savām ģeoloģiskajām un augsnes īpašībām, vasarā uzkrāj siltumu, kurš ziemā pakāpeniski izdalās.

Šie faktori ļauj šajā apgabalā labi augt olīvkokiem, it sevišķi vietējām šķirnēm, piemēram, la Nostrana di Brisighella, kas dod 90 % no eļļas ACVN Brisighella ražošanai.

Šī šķirne produktam piešķir unikālas raksturīgās īpašības, jo tā ir vietējā šķirne, kas nodrošina vismaz 90 % no eļļas ACVN Brisighella ražošanai.

Brisighella apgabala olīvu audzētāji šajā olīvu šķirnē ir atklājuši tās raksturīgās īpašības, kas viņiem ļauj patērētājiem piegādāt ekskluzīvu produktu.

ACVN Brisighella ir šīs raksturīgās īpašības, pateicoties spēcīgajai saiknei starp ražošanas apgabalu un vietējā līmenī dominējošo olīvu šķirni (Nostrana di Brisighella), kas gadsimtu gaitā ir pielāgojusi savas specifiskās fenoloģiskās raksturīgās īpašības, lai izdzīvotu olīvu audzēšanas apgabalā, kurš nav īpaši labi piemērots olīvu audzēšanai.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas konsolidētais teksts pieejams internetā: http://www.politicheagricole.it/flex/cm/pages/ServeBLOB.php/L/IT/IDPagina/3335

vai arī:

tieši apmeklējot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un klikšķinot uz Prodotti DOP IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di produzione all’esame dell’UE.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.

(3) OV L 128, 15.5.2002., 8. lpp.